Jean-Bertrand Aristide
Store norske leksikon,Historie,Verdens historie og samtidshistorie,Nord- og Mellom-Amerika,Haitis historie,Haitis samtidshistorie
Jean-Bertrand Aristide er en haitiansk teolog og politiker, som var Haitis president i 1991, 1994–1996 og 2001–2004.
Aristide arbeidet som prest i Haiti og stod for en radikal frihetsteologi. Han ble valgt til Haitis president i 1990 i de første frie valg i landets historie. Han tiltrådte i 1991, men ble avsatt ved et militærkupp etter få måneder og dro i eksil til Venezuela, senere til USA.Høsten 1994 vendte han tilbake til Haiti og gjenopptok presidentembetet etter at den USA-ledede invasjonsstyrken hadde fjernet militærregimet. Han gikk av i 1996. Aristide vant på ny presidentvalget i 2000, og tiltrådte i februar 2001. Valget var preget av uregelmessigheter og fusk, og motstanden mot Aristide vokste etter hvert til opprør i befolkningen.Aristide ble tvunget til å gå av som president og forlate landet i februar 2004, etter blodige opptøyer og også internasjonalt press, der USA og Frankrike spilte en aktiv rolle. Den midlertidige regjeringen fikk i november 2005 reist en tiltale mot Aristide og åtte andre på bakgrunn av at de angivelig skal ha svindlet til seg flere titalls millioner dollar fra statskassen og statsbedrifter. Korrupsjonsanklagene avvises av Aristides støttespillere og advokater. Aristide vendte tilbake til Haiti i 2011, etter syv års eksil i Sør-Afrika og Den sentralafrikanske republikk. Les mer i Store norske leksikon Haitis historie Haitis samtidshistorie Haitis politiske system